**ААТ «Лакафарба»** (**Лідскі лакафарбавы завод**; руск.: ОАО «Лакокраска») — беларускае прадпрыемства па вытворчасці лакафарбавых вырабаў, якое знаходзіцца ў г. Ліда Гродзенскай вобласці.

Гісторыя
--------

Завод быў пабудаваны на базе невялікай хімічнай фабрыкі, якая існавала ў Лідзе з 1958 года. У 1959 годзе яна была ператворана ў Лідскую фабрыку лакафарбавых вырабаў. Будаўніцтва вялікага прадпрыемства па праекце Дзяржаўнага навукова-даследчага і праектнага інстытута лакафарбавай прамысловасці (*ГИПИ ЛКП*) пачалося ў 1963 годзе, першая чарга была ўведзена ў эксплуатацыю 1 чэрвеня 1965 года. У 1966 годзе былі ўведзены ў эксплуатацыю новыя цэхі полівінілацэтатнай эмульсіі і алкідных смолаў. У 1970 годзе быў уведзены ў эксплуатацыю цэх эмаляў, у 1971 годзе — цэх лакаў на кандэнсацыйных смолах, у 1972 годзе — доследна-прамысловая ўстаноўка па вытворчасці лакаў, у 1973 годзе — цэх лакаў і эмаляў на полімерызацыйных смолах. У 1976 годзе быў уведзены ў эксплуатацыю цэх па вытворчасці фталевага ангідрыда, які быў пабудаваны сумесна з Польскай Народнай Рэспублікай. 18 лістапада 1983 года ці ў 1984 годзе завод быў ператвораны ў Лідскае вытворчае аб'яднанне «Лакафарба» Усесаюзнага аб'яднання «*Союзкраска*», у якое ўвайшоў таксама Мінскі лакафарбавы завод. У 1986 годзе былі пабудаваны комплексы фізіка-механічнай і біялагічнай ачысткі прамысловых сцёкаў. У 1991 годзе завод быў падпарадкаваны Дзяржкамітэту Рэспублікі Беларусь па прамысловасці і міжгаліновым вытворчасцям, у 1992 годзе быў перададзены ў склад Камітэта па нафце і хіміі (зараз — канцэрн «Белнафтахім»). У 1994 годзе завод быў ператвораны ў адкрытае акцыянернае грамадства. У канцы 1990-х гадоў пачалося тэхнічнае пераабсталяванне прадпрыемства.

Сучаснае становішча
-------------------

Завод выпускае каля 25 тыс. т фталевага ангідрыда, 55 тыс. т арганаразбаўляльных лакафарбавых матэрыялаў, 1 тыс. т водна-дысперсійных лакафарбавых матэрыялаў. Завод таксама вырабляе полівінілацэтатную дысперсію (ПВАД) і растваральнікі. Прадукцыя рэалізуецца пад 4 брэндамі («Lida», «Fresko», «Massive», «Garage»). Прадпрыемства займае 27% беларускага рынку лакафарбавых вырабаў і 16% расійскага.

Санкцыі
-------

З сярэдзіны 2000-х гадоў ААТ «Лакафарба» з перапынкамі знаходзіцца ў санкцыйным спісе спецыяльна прызначаных грамадзян і заблакіраваных асоб ЗША. Апошняе ўключэнне было ў чэрвені 2021 года. У студзені 2023 года прадпрыемства было ўнесена ў санкцыйны спіс Украіны.

Зноскі
------

1. 1 2 3  ОАО «Лакокраска» (г. Лида) исполнилось 55 лет  (руск.)
2. 1 2 3 4  Лідскі лакафарбавы завод // Беларуская энцыклапедыя: У 18 т. Т. 9: Кулібін — Малаіта / Рэдкал.: Г. П. Пашкоў і інш. — Мн. : БелЭн, 1999. — Т. 9. — С. 250.
3. 1 2 3 4 5 6 7  Было-стало Архівавана 3 чэрвеня 2020.  (руск.)
4. 1 2  Лидское производственное объединение "Лакокраска" на сайце «Архівы Беларусі»
5. ↑  ААТ Лакафарба Архівавана 3 чэрвеня 2020.
6. ↑  Белнефтехим добивается для лидской «Лакокраски» статуса эксклюзивного поставщика для машиностроения Архівавана 3 чэрвеня 2020.  (руск.)
7. ↑  John R. Liebman, Roszel Cathcart Thomsen II, James E. Bartlett III (2012) (in en). *United States Export Controls*. Wolters Kluwer  (англ.) (бел.. p. 2-45. ISBN 978-1-4548-0123-8.
8. ↑  Санкцыі супраць беларускіх уладаў працягнуты яшчэ на год **(нявызн.)**. *Новы Час* (11 чэрвеня 2016).
9. ↑  OFAC Sanctions List Search, Міністэрства фінансаў ЗША
10. ↑  Steven J. Woehrel (2011) (in en). *Belarus: Background and U. S. Policy Concerns*. Congressional Research Service  (англ.) (бел.. p. 12.
11. ↑  Банкі і пастаўшчыкі асцерагаюцца ўплыву санкцый на беларускую «нафтанку» **(нявызн.)**. *Новы Час* (3 чэрвеня 2021).
12. ↑  Беларуськалій, Белчыгунка і іншыя. Новы ўдар па рэжымных прадпрыемствах **(нявызн.)**. *Новы Час* (29 студзеня 2023).

Спасылкі
--------

* Афіцыйны сайт